ODE TIL VIRUSET – JULEHILSEN 2020

Skrevet av Torbjørn Sakseide, desember 2020

Jeg gjør spesielt oppmerksom på at dette er en blanding av filosofi (løsrevete tanker) og satire

Det er 8 måneder siden sist jeg skrev en ode til et virus

Et virus som har truffet oss både i hytte og hus

Mange har blitt syke og altfor mange er døde

Land og distrikter er fargelagte grønne, oransje og røde

I starten av pandemien var jeg skeptisk til om folket ville lytte

Til rådene om at viruset ikke ville bli borte om man til hytta ville flytte

Det tok sin tid før myndighetene selv forstod hva man burde gjøre

Og på en fornuftig og nøktern måte beskrive hva pandemien ville medføre

Tanken om totalforsvaret og beredskapsplaner er en forsømt kompetanse

Nå blir samfunnets ledelse presset fra skanse til skanse

Panikken sprer seg og mange tror at avgjørelser tas hals over hode

Er egentlig avgjørelsene til samfunnets beste og gode?

DSB advarte oss for mange år siden at vi måtte mot fremtidige pandemier oss beskytte

Men, som ofte før, de fleste velger å ikke til rådene å lytte

Beredskapsplanlegging og dystre spådommer kan jo i samfunnet skape frykt

Lukk øynene, stikk fingeren i ørene – da blir det trygt!

Og der står de fremdeles, de som holder samfunnshjulene i gang

Butikkansatte og helsearbeidere jobber som helter dagen lang

Det er disse lavtlønnede i utsatte og essensielle posisjoner som fortjener honnør

Du kan være professor og ha en Master men det betyr ikke at du vet hva du bør anbefale til et samfunn som blør

Etter hvert kom myndighetene på banen og fortalte oss hva vi burde/måtte gjøre

De fortalte oss åpent om hva konsekvensene ville være om vi ikke ville la oss føre

Folk flest liker ikke å ta ordrer og til myndighetene å høre

Men så kom Høie, Guldvog, Nakstad, Stoltenberg og Wold på TV og forklarte oss klart hva vi måtte gjøre

Hva vi måtte gjøre for å begrense sykdom og død, og det om å hjelpe andre mennesker, unge og gamle i nød

Det er nå gledelig at folk flest tar ansvar for seg selv og andre

Det viser seg at mennesker er villige til å la seg forandre

Dessverre må det et virus og sykdom og død til for at vi skal skjønne at vi alle må stå sammen;

Alltid freidig når du går veier Gud tør kjenne, selv om du til målet når først ved verdens ende!

Aldri redd for mørkets makt! Stjernene vil lyse; med et Fadervår i pakt skal du aldri gyse.

«Deilig er jorden, slekter vil komme, slekter vil henrulle» - men med et håp at vi over viruset en dag, veldig snart, vil vinne slik at mennesker kan leve i fred og uten frykt i juletiden og tiden etter.

-------------------------------------------------

Julehilsen til et virus; dø virus, dø virus, gå bort og det jækla fort!

----------------------------------------------------------

Til alle andre ønskes en fredelig og gledelig jul.

«Stay safe, you only live once»

TS